《西神山行》
清代·倪城

山明水秀夕阳天，士女纷纷试二泉。五里香塍争络绎，十分春色斗鲜妍。

风和岚影摇金扇，日暖霞光映翠钿。石屋弥漫腾酒气，柱炉缭绕起茶烟。

听松石古思焦令，点易台荒忆邵贤。我辈怡情游锡麓，昔人陈迹感桑田。

禅床入夜留云住，孤塔凌霄伴鹤眠。安得此身无个事，陶然常作地行仙。

作者简介：倪城 ，字大成，号哲夫，无锡人。咸丰十一年任直隶州知州，著有《自得斋诗集》等。